Tokioda List adına Macar Mədəniyyət İnstitutu

Tokioda List adına Macar Mədəniyyət İnstitutu (; ) – Yaponiyanın paytaxtı Tokio şəhərində yerləşən və Macarıstan mədəniyyətinə həsr olunmuş mədəniyyət mərkəzi. Mədəniyyət mərkəzi XIX əsrdə yaşamış Macarıstan bəstəkarı Ferens Listin şərəfinə adlandırılmışdır və Macarıstanın Yaponiyada yerləşən səfirliyinin tabeliyindədir. List Tokio İnstitutu (; ) adı ilə də tanınır.

 Tarixi 
2019-cu il Macarıstan ilə Yaponiya arasındakı diplomatik əlaqələrin qurulmasının 150 illiyi kimi qeyd olunmuşdur. Bu münasibətlə 9 dekabr 2019-cu ildə Tokionun Minato rayonunun Azabu-Cuban bölgəsində Macar Mədəniyyət İnstitutunun açılışı baş tutmuşdur. Açılışda Macarıstanın Yaponiyadakı səfiri Norbert Palanoviç iştirak etmişdir. İntitutun yeri səfirliyə və metroya yaxın olması səbəbilə seçilmişdir. Səfirliyin məsləhətçisi Anita Naqi institutun ilk direktoru seçilmişdir. 2023-cü ilin dekabrında Kristina Merenyi institutun yeni direktoru təyin olunmuşdur.

1 sentyabr 2021-ci ildə institutun adı dəyişdirilərək Macarıstan bəstəkarı Ferens Listin şərəfinə adlandırılmışdır.

 Fəaliyyət 
Macar Mədəniyyət İnstitutu Macarıstan ilə Yaponiya arasındakı dostluq əlaqələrini möhkəmləndirmək, eləcə də, Yaponiyada Macarıstan mədəniyyətini təbliğ etmək məqsədilə qurulmuşdur. Bu məqsədlə institutda Macarıstan mədəniyyətinə həsr olunmuş tədbirlər, sərgilər, mühazirələr, konsertlər keçirilir. Burada Tokio Macar Məktəbinin dərslərinin keçirilməsi üçün məkan yerləşir. İnstitut tərəfindən Macarıstan haqqında yapon dilində nəşrlər buraxılır. Məsələn, 8 fevral 2021-ci ildə institutun iştirakı Vişeqrad qrupu ölkələrindən bəhs edən "V4" adlı manqa nəşr olunmuşdur.

Mərkəzdə Macarıstanın TEREMTech texnologiyası vasitəsilə virtual reallıq sərgiləri keçirilir. Burada macar memar İmre Makoveç kimi yaradıcı şəxslərin əsərlərinə həsr olunmuş sərgilər baş tutmuşdur.

 Memarlıq 
İnstitutun şüşə divarları Macarıstan bayrağını xatırladacaq formada qırmızı, ağ və yaşıl rənglərlə boyanmışdır. Tikili sərbəst və cəlbedici olacaq şəkildə dizayn edilmişdir.

 İstinadlar 

 Xarici keçidlər 



Kateqoriya:Macarıstan–Yaponiya münasibətləri
Kateqoriya:2019-cu ildə Yaponiyada yarananlar
Kateqoriya:Minato
Kateqoriya:Macarıstan mədəniyyəti